Turkiya Isroilni terrorchilarga xayrixohlikda aybladi

Turkiya tashqi ishlar vaziri Mavlud Chavusho‘g‘lining ma'lum qilishicha, Isroil bosh vaziri Binyamin Netanyaxu Anqara terrorchilik tashkiloti deb hisoblovchi Kurdiston Ishchi partiyasidan bo‘lgan kurdlarga xayrixoh bo‘lib turibdi. Bu haqda RIA Novosti xabar qildi.
Shuningdek, vazir Isroil bosh vazirida Suriyani ajratish uchun kurd muammosidan foydalanib qolish istagi mavjudligini aytdi. «So‘nggi kunlarda Netanyaxu juda tashvishda, sababi u terrorchilar yordamida Suriyani ajratib yuborishni xohlagandi», - dedi Chavusho‘g‘li mahalliy telekanal efirida.
Tashqi ishlar vaziri so‘zlariga ko‘ra, aynan shu Netanyaxuning Turkiya yetakchisi Rajab Toyyib Erdo‘g‘anga hujumlariga sabab bo‘ldi. 22 dekabr kuni Isroil bosh vaziri o‘zining Twitter-akkauntida shunday yozdi: «Turkiya va undan tashqaridagi kurd qishloqlarida ayollar va bolalarni o‘ldirayotgan armiyaga egalik qiluvchi Erdo‘g‘an Isroilga aql o‘rgatishi kerak emas».
Bunday so‘zlar, o‘z navbatida, Erdo‘g‘anning turkiyalik yoshlarga aytgan gaplariga javob bo‘ldi. U yoshlar «o‘zlarini yahudiylardek tutishi kerak emas», degan. «Yerda yotgan odamni urish mumkin emas, sababi sizlar isroillik yahudiylar emassiz. Ular nafaqat erkaklarni, balki ayollar hamda bolalarni urmoqda», - dedi u 22 dekabr kuni Istanbulda bo‘lib o‘tgan tadbirda.
Eslatib o‘tamiz, avvalroq Facebook Isroil bosh vazirining o‘g‘lini bloklab qo‘ygani, u falastinliklarni «maxluq» deb atagani xabar berilgandi.